קרב אופקים

קרב אופקים התפתח בעיר אופקים בתחילת מלחמת חרבות ברזל, כתוצאה ממתקפת טרור של מחבלים פלסטינים מארגון הטרור חמאס על תושבי העיר, אשר גבתה קורבנות רבים. הקרב התחיל ב-7 באוקטובר 2023, כחלק ממתקפת הפתע על ישראל, ונמשך כיומיים עד 9 באוקטובר 2023 לפנות בוקר. במהלך הקרב נרצחו 52 מתושבי העיר, ושוטרי משטרת אופקים.

רקע 

במהלך החדירה לארץ, חולייה בת 22 מחבלים נשלחה לעיר אופקים והם הגיעו לעיר בסביבות 6:45 בבוקר והחלו לבצע פיגועים.

הקרבות 
בסביבות השעה רבע לשבע בבוקר הגיעו המחבלים הראשונים לעיר אופקים. הם נכנסו מהכניסה המערבית לעיר ומשם המשיכו לשכונת מישור הגפן. ברחוב הגורן המחבלים רצחו מספר אנשים שהסתתרו בתוך בניין ומספר אנשים ברחוב, לאחר מכן המשיכו לרחוב הכרמים שם רצחו אנשים נוספים, בהם נהג אמבולנס ואב ובנו. לאחר מכן התמקדו המחבלים ברחוב התמר שבעיר והחלו לרצוח כל אדם שזיהו ברחוב ובתוך מכוניות. המחבלים אף עברו במספר בתים וניסו לפרוץ אליהם, השליכו עשרות רימוני יד על אזרחים ובתים, ושיגרו לעבר שני בתים רקטות RPG. כבר בדקות הראשונות התקדמו שוטרים ואזרחים חמושים רבים לעבר מקור הירי והחלו בקרב עם המחבלים. מרבית הקרבות התרחשו ברחוב התמר ובכיכר המרכזית של השכונה. לאחר כשלוש שעות, בסביבות השעה 10 בבוקר, נהרגו מרבית המחבלים. קרוב לעשרים אזרחים חמושים, שוטרים וחיילים נהרגו בלחימה במחבלים, זאת בנוסף לאזרחים שנרצחו על ידיהם.

שכונת מישור הגפן היא השכונה המערבית ביותר בעיר, והיא שוכנת בסמוך למועצה אזורית מרחבים. רוב הבתים בשכונה ישנים ואין בהם מרחבים מוגנים, ולכן רוב האנשים שנרצחו נתפסו בדרכם למקלט הציבורי או בחזרה ממנו.

מספר מחבלים ניסו להתקדם לשכונות מגורים נוספות ואף להשתלט על תחנת המשטרה בעיר, אך שוטרים ולוחמי ימ"מ שנתקלו בהם החלו להילחם בהם, ובסופו של דבר הכניעו אותם. כמה מהשוטרים נהרגו או נפצעו, בין ההרוגים מפקד תחנת רהט ג'יי אר דוידוב. אדם נוסף שהשתתף בקרב הוא חבר הכנסת אלמוג כהן, תושב העיר ובעברו לוחם יס"מ.

בשעות הראשונות של האירוע, עד להגעת עיקר כוחות המשטרה המקומיים והצבא, נלחמו ב-22 המחבלים שחדרו לעיר שוטרים שהיו באזור, אזרחים חמושים בכלי נשק אישיים וחיילים בחופשה, מרביתם בני קהילת הציונות הדתית "אפיקי אורות" המתגוררת בסמוך. בראש אחת החוליות שהתגבשו עמד הרב שחר בוצחק, רב הגרעין התורני, שחתר למגע והוביל קרב נגד המחבלים עד שנפצע ופונה לטיפול רפואי. 

לאחר תחקור האירוע התברר כי המחבלים הגיעו לעיר עם שני כלי-רכב עמוסים ברובים, מאות רימוני יד, עשרות רקטות RPG, מטעני חבלה ומוקשים, וכי הם באו בכוונה להשתלט על העיר. הודות לכוחות המשטרה ולאזרחים החמושים שמיקדו את המחבלים ברחוב התמר ושם ניהלו עמם קרב עד לחיסולם, נמנעה התקדמותם לשאר חלקי העיר ובכך נמנע אסון גדול אף יותר.

בני ערובה 
בחסות ירי הטילים הבלתי פוסק השתלטו חמישה מחבלים על בית באופקים השייך לבני הזוג אדרי ולקחו אותם כבני ערובה. בכוח המשטרה שהגיע למקום על מנת לחלץ את הזוג אדרי היה גם בנם, שהכיר היטב את מבנה הבית. לאחר 20 שעות בשבי שוחררו בני הזוג על ידי הימ"מ.

ראו גם 
 רחל אדרי
 קרב שדרות

קישורים חיצוניים 
קרבות באופקים: חוסלו חלק מהמחבלים שפשטו על העיר, אזרחים נרצחו
 
 
 
 
 
 הגיבורים מאופקים, הסכת עוד יום, כאן חדשות

הערות שוליים 

אופקים
טרור פלסטיני
ישראל: פיגועי ירי
משטרת ישראל: היסטוריה
מלחמת חרבות ברזל: קרבות